b'\n_START_ARTICLE_\nMiha Ribari\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nPo kon\xc4\x8dani Srednji klasi\xc4\x8dni gimnaziji v Ljubljani se je leta 1952 vpisal na Pravno fakulteto v Ljubljani in diplomiral leta 1957. Leta 1974 je pod mentorstvom Gorazda Ku\xc5\xa1eja magistriral iz politi\xc4\x8dnih ved na Fakulteti za sociologijo, politi\xc4\x8dne vede in novinarstvo v Ljubljani. Naziv doktorja politi\xc4\x8dnih znanosti je na isti fakulteti dosegel leta 1978 z disertacijo z naslovom "Delegatski sistem kot sredstvo integracije dela in politike", ki jo je pripravil pod mentorstvom Adolfa Bibi\xc4\x8da._NEWLINE_Leta 1956 se je sprva zaposlil kot sodnik na Okrajnem sodi\xc5\xa1\xc4\x8du v Celju, nato v Trbovljah, kasneje je delal v glavnem odboru SZDL, 1967-74 v Skup\xc5\xa1\xc4\x8dini SR Slovenije, 1975-82 na Ustavnem sodi\xc5\xa1\xc4\x8du SRS ter 1986-90 na izvr\xc5\xa1nem svetu Skup\xc5\xa1\xc4\x8dine SRS. Po letu 1990 oz. osamosvojitvi je opravljal delo svetovalca Predsedstva oz. predsednika Republike Slovenije za ustavnopravne zadeve do leta 2002, ko se je upokojil._NEWLINE_Ob delu je se raziskovalno ukvarjal a problematiko politi\xc4\x8dnega sistema in ustavnega prava, prav tako je bil na FSPN 1986 izvoljen v naziv rednega profesorja za politi\xc4\x8dni sistem; v 80. letih je predaval kot zunanji sodelavec na tej in na Pravni fakulteti. Je avtor knjig Temelji delegatskega sistema (1977) in Delegatski skup\xc5\xa1\xc4\x8dinski sistem (s Cirilom Ribi\xc4\x8di\xc4\x8dem, 1983)._NEWLINE_Leta 2004 je soustanovil politi\xc4\x8dno dru\xc5\xa1tvo Forum 21 in postal \xc4\x8dlan upravnega odbora tega politi\xc4\x8dnega dru\xc5\xa1tva.\n_START_SECTION_\nOdlikovanja in nagrade\n_START_PARAGRAPH_\nLeta 2002 je prejel srebrni \xc4\x8dastni znak svobode Republike Slovenije z naslednjo utemeljitvijo:\xc2\xa0\xc2\xbbza po\xc5\xbertvovalno delo v dobro slovenske dr\xc5\xbeave\xc2\xab.'